# **szomhull_logo_kicsi**

# **Üzleti jelentés**

# **a SZOMHULL Nonprofit Kft.**

# **2016. évi egyszerűsített mérlegbeszámolójához**

# BEVEZETŐ

A SZOMHULL Nonprofit Kft. 2016. évi üzleti tervének összeállításakor 105 millió forint veszteséggel számoltuk. Eredménykimutatásunk alapján a tényleges veszteség ennél magasabb, **üzemi eredményünk -165.071 ezer forint, adózott eredményünk pedig 165.867 ezer forint veszteség.**

Az előző két évhez hasonlóan 2016-ban is elsősorban **a jogszabályi környezet változása határozta meg társaságunk eredményét**. A tervezettnél nagyobb veszteséget az okozta, hogy a 2016. április 1-jén hatályba lépett **jogszabályváltozások a korábbinál** lényegesen **kedvezőtlenebb feltételeket teremtettek a közszolgáltatók számára**. Emiatt **bevételeink elmaradtak** a tervben kitűzött céltól. **Költségeink viszont magasabbak voltak a prognosztizáltnál, így a tervtől való eltérések egyenlege negatív.**

**Mivel** a 2016. májusában megjelent 13/2016. NFM rendelet alapján – amely a Nemzeti Hulladékgazdálkodási Koordináló és Vagyonkezelő Zrt. (NHKV Zrt.) által a közszolgáltatóknak fizetendő szolgáltatási díj összegét és megállapításának módját szabályozza – **a tevékenység veszteségének további, nagymértékű növekedése volt várható**, 2016. júniusában közgyűlési döntés alapján **43 településsel felmondtuk a közszolgáltatási szerződést**. A jogszabályban előírt felmondási idő hat hónap volt, így 2016. év végéig ezeken a településeken is elláttuk a közszolgáltatói feladatokat, **2017. január 1-től** azonban már **csak a tulajdonosi körünkbe tartozó nyolc településen** – Szombathely, Gencsapáti, Ják, Táplánszentkereszt, Vép, Rum, Zsennye, Tanakajd – **szolgáltatunk**.

Az előző évekhez képest formális változást jelentett, hogy a SZOVA Zrt. közszolgáltatói engedélye helyett **2016. január 1-től** már **saját** jogon megszerzett **közszolgáltatói engedélyünkre alapozva végeztük tevékenységünket**. Az engedély megszerzése érdekében megkaptuk Szombathely Megyei Jogú Város Önkormányzatától egy kukásautó üzemeltetési jogát, a jármű üzemeltetéséhez pedig átvettünk két fizikai dolgozót a SZOVA Zrt-től.

A jelentős veszteség mellett **likviditásunkat a Szombathely Megyei Jogú Város Önkormányzatától kapott 200 millió forintos tagi kölcsön biztosította év végéig**. A kölcsönt várhatóan nem leszünk képesek visszafizetni.

A 2016. novemberében nyilvánosságra került, és elméletileg 2017. április 1-től életbe lépő elképzelések a hulladékgazdálkodási közszolgáltatás rendszerének további átalakítását célozzák. A változások középpontjában a közszolgáltatók számának csökkentése áll: **az országot 21 régióra osztotta az NHKV Zrt. és ezekben a régiókban egy-egy közszolgáltató lesz. Vas Megye a Nyugat-dunántúli régióba került besorolásra, amelynek közszolgáltatója az STKH Sopron és Térsége Környezetvédelmi és Hulladékgazdálkodási Nonprofit Kft. lesz.**

**A jelenlegi közszolgáltatók az új regionális közszolgáltató alvállalkozójaként maradhatnak a piacon**, amennyiben az igényt tart szolgáltatásaikra. Azonban a SZOMHULL Nonprofit Kft. a hulladékgazdálkodáshoz szükséges eszközökkel és emberi erőforrásokkal sem rendelkezik, ezért **az alvállalkozói szerepre** sincs esélyünk pályázni, **ez legfeljebb a SZOVA Zrt. számára nyitva álló lehetőség.**

**Emiatt nagy a valószínűsége annak, hogy társaságunk kiszorul a piacról és 2017-ben befejezi tevékenységét. Azonban beszámolónk készítésének időpontjában az ellátott településekkel érvényes közszolgáltatói szerződéssel rendelkezünk.**

Amennyiben valamilyen okból az NHKV Zrt. elképzelése nem valósul meg, és a SZOMHULL Nonprofit Kft. a piacon marad, kulcskérdés, hogy milyen szolgáltatási díjat kapunk a közszolgáltatás ellátásáért. **A jogszabály által meghatározott szolgáltatási díj ugyanis a költségeknek csak egy részét fedezi**, emiatt várhatóan ismét jelentős veszteségünk keletkezik, amelynek rendezése a tulajdonosra, Szombathely Megyei Jogú Város Önkormányzatára jelentős pénzügyi terhet róhat.

# Bevételek alakulása

**Társaságunk 2016. évi árbevétele 895 millió forint volt**. Ez a 2015. évi bevételhez képest 20 millió forintos csökkenést, a tervezett 936 millió forinthoz viszonyítva pedig 40 millió forintos elmaradást jelent.

**Az első negyedévi 223 millió forint bevétel még az ügyfeleknek kiszámlázott díjakból származott**. 2016. április 1-től az ügyfeleknek történő számlázást az NHKV Zrt. vette át, ettől kezdőden **bevételeink az NHKV Zrt-nek kiszámlázott szolgáltatási díjból származnak**. A szolgáltatási alapdíjat és a konkrét szolgáltatási díj számításának módját a 13/2016 (V.24) NFM rendelet határozza meg**. Az alapdíj 2,737 Ft/liter**, amely számításunk szerint megközelítőleg azonos a korábban az ügyfelektől beszedett összeggel. **Azonban a SZOMHULL Nonprofit Kft. esetében az alapdíjat számos negatív korrekciós tényező módosítja**. Ezek egy részét nem tudjuk befolyásolni, másik részüket pedig csak jelentős, becslésünk szerint százmilliós nagyságrendű beruházásokkal lehetne kiküszöbölni.

A negatív korrekciós tényezőket figyelembe véve **számításunk szerint a társaságunkat megillető szolgáltatási díj 1,40 – 1,50 Ft/liter között van.** Erre alapozva jeleztük a tulajdonosnak 2016. május végén, hogy ilyen feltételek mellett a közszolgáltatás vesztesége jelentős mértékben növekedni fog, és ez alapján hozta Szombathely Megyei Jogú Város Közgyűlése azt a határozatot, hogy 43 településsel mondjuk fel a közszolgáltatási szerződést.

**Az NHKV Zrt. azonban az elszámolások során nem a jogszabályban meghatározott számítási módszert alkalmazta.** Utólagos tájékoztatásuk szerint a negatív korrekciós tényezők egy részét „kikapcsolták”, vagyis nem alkalmazták. Így **a tényleges elszámolás ~2,50 Ft/liter áron történt.** Az NHKV Zrt-től származó bevételünk három negyedév alatt 590 millió forint volt. Ebből a 2016. II. és III. negyedévére jutó összeg kiegyenlítésre került, a IV. negyedévi 190 millió forint azonban csak elhatárolt bevételként jelenik meg mérlegünkben, mivel kiszámlázására csak 2017. márciusában kerülhetett sor.

**Az NHKV Zrt-től kapott szolgáltatási díj** negyedévente 15-20 millió forinttal **alacsonyabb** volt a korábban az ügyfeleknek kiszámlázott összegnél, **így az elszámolási rendszer változása kb. 50 millió forinttal csökkentette a SZOMHULL Nonprofit Kft. árbevételét**.

Számításunk szerint a jogszabályban meghatározott 2,737 Ft/liter szolgáltatási alapdíj alkalmazásával árbevételünk a tervezettnek megfelelő lett volna, viszont **amennyiben a negatív korrekciós tényezőket is figyelembe vesszük, további 200 millió forintot meghaladó bevételkiesésünk keletkezett volna.**

A rendszeres és bejelentéses hulladékgyűjtés keretében **begyűjtött hulladék mennyisége 2015-höz képest kb. 4%-kal, 10.000 köbméterrel növekedett** – ennek ellenére árbevételünk 20 millió forinttal csökkent az előző évhez viszonyítva.

**A jelenlegi** rendszerben a **szolgáltatási díj egységes, függetlenül a szállítási távolságtól és a szolgáltatás fajtájától.** Emiatt a vidéki hulladékgyűjtés és a bejelentéses hulladékgyűjtés árbevétele csökkent, mivel ezeknél a szolgáltatásoknál az általunk korábban alkalmazott árak magasabbak voltak. A rendszeres szombathelyi gyűjtés árbevétele viszont növekedett, mivel itt az NHKV Zrt. által fizetett díj kis mértékben meghaladta a korábban általunk számlázott díjat.

A lomtalanítás és a szelektív hulladékgyűjtés mennyisége is lényegesen magasabb volt a 2015. évi mennyiségnél, azonban ezekért a szolgáltatásokért nem jár külön díjazás: a rendszeres és bejelentéses hulladékgyűjtésért kapott összegnek kellene biztosítania ezeknek – a lakosság számára ingyenes – szolgáltatásoknak a fedezetét is.

A lakosság felé történő számlázás átvétele az NHKV Zrt. részéről nem volt zökkenőmentes. Beszámolónk készítéséig **szolgáltatási területünkön csak a 2016. II. negyedévi számlák kerültek kibocsátásra**. A számlázáshoz szükséges adatszolgáltatás jelentős plusz feladatot okoz, emellett csak informatikai fejlesztésekkel teljesíthető.

# Költségek alakulása

**Költségeink** meghatározó részét, több mint **90%-át a SZOVA Zrt. által számlázott alvállalkozói díjak teszik ki**. Mivel társaságunk a hulladékgyűjtéshez szükséges gépekkel, létesítményekkel és munkaerővel nem rendelkezik, a közszolgáltatás fizikai részét alvállalkozói szerződés alapján a SZOVA Zrt. látja el. **Az alvállalkozói díjak összege 2016-ban 984 millió forint volt**, ez 5%-kal, 43 millió forinttal magasabb a tervezettnél, az előző évhez képest pedig 56 millió forint a növekedés. A költségek növekedését jelentős részben az okozza, hogy **2015-ben a SZOVA Zrt.** a szerződésben rögzített alvállalkozói díjakból – az önköltség kedvező alakulásának köszönhetően – összesen kb. **40 millió forint kedvezményt biztosított**. **2016-ban** viszont **az elszámolás a szerződés szerinti árakon történt**. Emellett az alvállalkozói költségek emelkedéséhez a begyűjtött hulladék mennyiségének tervezettnél nagyobb növekedése is hozzájárult. Ugyanakkor **az üzemeltetésre 2016. január 1-től átvett kukásautó lehetővé tette, hogy a hulladékgyűjtés egy kis részét magunk végezzük**, ami az alvállalkozói költségekre csökkentőleg hatott. A saját üzemeltetésű hulladékgyűjtő járművet elsődlegesen a bejelentéses szállítási igények teljesítésére használtuk, de a lomtalanításban és esetenként a szelektív gyűjtésben is részt vett.

Működési költségeink alakulását elsősorban az határozta meg, hogy **az NHKV Zrt. átvette a közszolgáltatóktól a szolgáltatás számlázását**. Ennek köszönhetően **a számlázással és a díjak beszedésével kapcsolatos költségeink csökkentek**, alacsonyabbak voltak a tervezettnél. A posta- és a bankköltségeknél is 7-7 millió forintos megtakarítás keletkezett, a nyomtatványköltségek pedig kb. 1 millió forinttal voltak alacsonyabbak a tervezettnél. A közszolgáltatókat terhelő éves felügyeleti díj első negyedéves összegét, 3 millió forintot elhatárolt költségként elszámoltuk, az NHKV Zrt-től kapott tájékoztatás szerint a 2016. április 1-jét követő időszakra a felügyeleti díj őket terheli – ez 9 millió forintos megtakarítást jelent számunkra.

2016. január 1-től üzemeltetésre átvettünk Szombathely Megyei Jogú Város Önkormányzatától egy kukásautót, a SZOVA Zrt-től pedig két dolgozót a jármű üzemeltetésére. Az üzemeltetéssel kapcsolatos költségek – üzemanyag, karbantartás – a tervezettnél alacsonyabbak voltak.

**Személyi jellegű ráfordításaink összege 21 millió forint volt**, ez kb. 1 millió forinttal alacsonyabb a tervezettnél, az előző évhez viszonyítva azonban kb. 6 millió forintos növekedés következett be. Ennek kis részben a 3,5%-os béremelés, nagyobb részben **a létszám növekedése** az oka. Az üzemeltetésre átvett kukásautóhoz **egy gépkocsivezetőt és egy rakodót** is átvettünk a SZOVA Zrt-től. Ezen kívül az év során **egy irodai alkalmazottat** **is felvettünk** a megnövekedett adatszolgáltatási és adminisztrációs feladatok ellátása érdekében.

# Üzemi eredmény, adózott eredmény

**A SZOMHULL Nonprofit Kft. 2016. évi üzemi eredménye 165.071 ezer forint veszteség volt**. Ez a 2015. évi 7.804 ezer forintos veszteséghez képest 157 millió forintos eredmény-romlást jelent. 2015. évi eredményünket jelentősen javította a 2014. évi veszteség részleges kompenzációjára kapott 86 millió forintos állami támogatás. Ezt a tételt kiszűrve **a veszteség növekedése 70 millió forint volt** 2015-höz viszonyítva. Ebben közrejátszott a jogszabályi környezet változása miatt bekövetkezett bevétel-csökkenés, a SZOVA Zrt. által számlázott alvállalkozói díjak növekedése, valamint a számlázással és díjbeszedéssel kapcsolatos költségek csökkenése, mivel a számlázási tevékenységet az NHKV Zrt. látja el 2016. április 1-től.

**2016. évi adózott eredményünk 165.867 ezer forint veszteség.**

A veszteség miatt társaságunk saját tőkéjének összege negatív (- 162.868 ezer forint). **A jogszabályok szerint a tulajdonosoknak gondoskodniuk kell a veszteség pótlásáról, tőkehelyzetünk rendezéséről. A szükséges veszteségpótlás összege 165.868 ezer forint.**

# Likviditás

Likviditásunk szempontjából kulcskérdés, hogy a kiszámlázott bevételekhez hozzá is jussunk. 2016. március 31-ig közszolgáltatóként közvetlenül az ügyfelekkel álltunk kapcsolatban, tőlük szedtük be a közszolgáltatás díját. A **2016. április 1-től** hatályba lépett szabályok szerint az ügyfelektől **az NHKV Zrt. szedi be a hulladékszállítási díja, majd ebből szolgáltatási díjat fizet a közszolgáltatóknak**. Ez szolgáltatók számára több szempontból is hátrányos változás. Egyrészt, a korábbi rendszerben a közületek és társasházak számára havonta történt a számlakibocsátás, csak a lakossági számlák kiállítása történt negyedévente. Tehát a negyedévente kiszámlázott nagyobb összeg mellett havi szinten is keletkezett kb. 40-45 millió forint bevételünk, amely az átmeneti likviditást biztosította. Jelenleg viszont az NHKV Zrt-vel **minden elszámolás negyedévente történik, a köztes hónapokban nem keletkezik bevételünk**, így a költségeket más forrásokból kell megelőlegeznünk.

A problémát **az NHKV Zrt**. is felismerte és a III. és IV. negyedévben **lehetőséget biztosított finanszírozási előleg igénylésére**. Ezzel a lehetőséggel éltünk is, a III. negyedév során az igényelt 75 millió forint előlegnek a felét kaptuk meg, a IV. negyedévben viszont 90 millió forintot igényeltünk és kaptunk meg – **az előlegek a negyedéves elszámolás során visszavonásra kerültek.**

Az átmeneti finanszírozási hiány mellett **a negyedéves elszámolások jelentős késése is problémát okoz**. A II. negyedévi szolgáltatási díj kifizetésére szeptemberben, a III. negyedévi díj kifizetésére novemberben került sor, IV. negyedévi számlánkat pedig 2017. március 31-én utalta át az NHKV Zrt.

A jogszabályi változások tehát kétszeresen is kedvezőtlenül befolyásolják likviditásunkat: csökkentik bevételeinket és ehhez a csökkenő összeghez **a korábbiaknál nagyobb késessel jutunk hozzá.**

A likviditási problémák megelőzése érdekében fő tulajdonosunk, **Szombathely Megyei Jogú Város Önkormányzata 2017. júliusában 200 millió forint tagi kölcsönt nyújtott társaságunknak**. Ennek köszönhetően, ha kisebb késésekkel is, de **az év során kötelezettségeinket teljesíteni tudtuk**. **Év végére azonban jelentős tartozásunk halmozódott fel a SZOVA Zrt-vel szemben**: a III. és IV. negyedévi **kiegyenlítetlen alvállalkozói számlák összege 397 millió forint volt**, ebből 76 millió forint a határidőn túli tartozás összege.

A Szombathely Megyei Jogú Város Önkormányzata által nyújtott **tagi kölcsön visszafizetésének határideje 2016. december 31. volt, azonban ennek kötelezettségünknek nem tudtunk eleget tenni.** Ezért beszámolónkkal kapcsolatban döntést kell hozni a tagi kölcsön futamidejének meghosszabbításáról is.

2016. novemberében a közszoláltatóknak lehetőségük nyílt támogatási igényt benyújtani a 2015. január 1 – 2016. március 31. közötti időszak veszteségének kompenzációja érdekében a Nemzeti fejlesztési Minisztériumhoz. Társaságunknak ebben az időszakban 31.450 ezer forint vesztesége keletkezett, erre vonatkozóan nyújtottunk be támogatási igényt. **A Nemzeti fejlesztési minisztérium 34.514 ezer forint támogatást ítélt meg, ennek 80%-át, 27.611 ezer forintot 2016. decemberében átutalt társaságunknak. Ez az összeg 2016. évi mérlegünkben támogatási előlegként jelenik meg a rövid lejáratú kötelezettségek között.** A támogatás végleges megítélésének és a fennmaradó 20% kifizetésének feltétele a közszolgáltatási tevékenységről szóló részletes beszámoló benyújtása. A beszámolót 2017. március 1-jén benyújtottuk, amennyiben azt a minisztérium elfogadja, a támogatási összeg egyéb bevételként történő elszámolására 2017-ben kerülhet sor.

# Mérleg fordulónap utáni események

A SZOMHULL Nonprofit Kft. 2017. március 31-én Szombathellyel és hét környező településsel érvényes közszolgáltatási engedéllyel rendelkezik. Ahogy azonban az előzőekben már jeleztük, **a jogszabályi környezet változása miatt nagy a valószínűsége annak, hogy társaságunk kiszorul a piacról és tevékenységét be kell szüntetnünk**. A 2017. január-március időszakban történt események is ezt a feltételezésünket erősítik. Azokkal a településekkel, amelyekkel a veszteség növekedése miatt felmondtuk a közszolgáltatási szerződést, az STKH Sopron és Térsége Környezetvédelmi és Hulladékgazdálkodási Nonprofit Kft. kötött szerződést. Az STKH Sopron Kft. alvállalkozója ezeknek a településeknek a döntő részén a Müllex Közszolgáltató Kft. A szolgáltatási körünkben maradt települések polgármestereinek az NHKV Zrt. levélben jelezte, **hogy a SZOMHULL Nonprofit Kft. közszolgáltatói engedélyét 2017. március 31-ig felülvizsgálják. A felülvizsgálat 2017. március 28-án megtörtént, eredményéről tájékoztatást nem kaptunk.**

Annak érdekében, hogy a szombathelyi önkormányzati cégek ne szoruljanak ki teljes mértékben a hulladékszállítási piacról, a SZOVA Zrt. menedzsmentje és Szombathely alpolgármesterei több alkalommal egyeztetést folytattak az NHKV Zrt. vezetőivel. Az egyeztetések alapján kialakult egy szerződéstervezet, amelyben **a SZOVA Zrt. jelezte azokat a feltételeket, amelyek mellett továbbra is részt szeretne venni a közszolgáltatás ellátásában. A szerződéstervezetre beszámolónk készítéséig az NHKV Zrt-től nem érkezett válasz.**

A 2017. évi elszámolásokkal kapcsolatban az NHKV Zrt. levélben jelezte a közszolgáltatóknak, hogy **a negatív korrekciós tényezők kikapcsolására 2017-ben nincs lehetőség, valamint a finanszírozási előleg igénylésének lehetősége is megszűnt.** **Ez egyrészt szolgáltatói díjbevételünk jelentős csökkenését okozza, másrészt likviditási nehézségekhez vezet,** hiszen más bevételünk nincs. Emiatt társaságunknak a korábbinál is nagyobb veszteséggel kell számolni, valamint az is várható, hogy további tulajdonosi segítség nélkül a SZOVA Zrt. alvállalkozói számláit nem leszünk képesek kiegyenlíteni.

# Összegzés

A SZOMHULL Nonprofit Kft. 2016. évi adózott eredménye 165.867 ezer forint veszteség. **A veszteségpótlás, társaságunk tőkehelyzetének rendezése az előző évekhez hasonlóan jelentős terhet jelent fő tulajdonosunk, Szombathely Megyei Jogú Város Önkormányzata számára.** **A jelenlegi jogszabályi környezetben veszteségünk további növekedése valamint a piacról való kiszorulásunk valószínűsíthető. Ezek a körülmények ismételten megkérdőjelezik a vállalkozás folytatásának elvét.**

Ismereteink szerint **a hulladékgazdálkodási közszolgáltatók jelentős része is hasonló problémákkal küzd.** A közszolgáltatók működésének ellehetetlenülése viszont oda vezethet, hogy a hulladék elszállítása, a közszolgáltatás ellátása veszélybe kerül. Ezt jelenleg az állam úgy próbálja elkerülni, hogy különféle támogatásokkal a közszolgáltatók veszteségét kompenzálja. **Azok a közszolgáltatók, akik** nem rendelkeznek megfelelő tőkével és tulajdonosi háttérrel, vagy **nincs megfelelő érdekérvényesítő képességük a támogatások elnyeréséhez, rövid időn belül kénytelenek lesznek befejezni tevékenységüket.** Ez a folyamat a piac teljes újrafelosztásához vezet.

Szombathely, 2017. március 31.

Puklér Géza

ügyvezető